**ОТВОРЕНО ПИСМО ОТ КОАЛИЦИЯ HPV**

До:

**Д-р Асен Меджидиев**

Министър на здравеопазването

**Относно: Национална програма за първична профилактика на рака на маточната шийка в Република България 2021 – 2024 г.**

Копие до:

**Доц. д-р, д.м. Ангел Кунчев**

Главен държавен здравен инспектор

**Проф. д-р Ани Кеворкян**

Главен координатор

Национален експертен съвет по имунизации

**Д-р Йорданка Пенкова**

Управител

Национална здравноосигурителна каса

**Мария Гайдарова**

Заместник-министър на образованието и науката

**Д-р Иван Маджаров**

Председател

Българския лекарски съюз

**Доц. д-р Любомир Киров**

Председател

Сдружението на общопрактикуващите лекари

Уважаеми Министър Меджидиев,

По време на европейската седмица за имунизация, 23-29 април, се проведе затворена среща на наскоро сформираната Коалиция HPV – национална, експертна, неправителствена коалиция, фокусирана върху превенция на заболяванията, свързани с човешкия папилома вирус (ЧПВ/HPV) и обединяваща водещи специалисти в различни области на медицината и различни неправителствени организации.

По време на срещата бяха обсъдени важни теми във връзка с необходимостта за ускоряване на прилагането на Националната програма за първична профилактика на рака на маточната шийка в Република България. Данните за ваксиналното покритие срещу основния причинител на втория по честота рак при жените в България през последните години са изключително притеснителни и тревожни и меко казано катастрофални. България отново изостава в справянето с ваксинопредотвратими заболявания и оставя обществото незащитено от здравни заплахи.

На провелата се среща бе представено наскоро публикувано проучване за икономическата тежест на рака на маточната шийка в България (проведено от екип, ръководен от доц. Христина Лебанова, преподавател по Социална фармация и фармацевтично законодателство в МУ Плевен), което показа изключителната важност и тежест на проблема, включително и огромната загуба на години човешки живот. Според проучването, жените, починали от рак на маточната шийка, свързан с HPV, са изгубили средно 20 години живот, от които 11 години са в трудоспособна възраст, а загубеният брутен вътрешен продукт от 2018 до 2020 г. варира между 4,5 и 6 милиона лева годишно от загуба на трудоспособност. В комбинация с директните разходи за лечение на рак на маточната шийка всичко това възлиза на около 16 милиона лева годишно. Ракът на маточната шийка е ваксинопредотвратимо заболяване и почти всички разходи може да се спестят, което ще освободи ресурс в здравната система.

Глобалната цел на СЗО за елиминиране през 2030 г. на ЧПВ, причиняващ рак на маточната шийка и други ракови заболявания при двата пола, изглежда недостижима за нашата страна, в случай че не се вземат спешни мерки за повишаване на ваксиналното покритие в България. Това е възможно само при поставяне на краткосрочни цели и стъпки, които да спомогнат за ваксинопрофилактиката и ангажираността на здравните власти към проблема. Подходът на имунизация през целия живот допринася за подобряване на общественото здраве, подпомага устойчивостта на здравната система и съдейства за икономическия просперитет на всяка държава!

**Членовете на нашата Коалиция, създадена и подкрепена от водещи специалисти, отправя следния призив към Министерство на здравеопазването за спешно адресиране на необходимите промени за постигане на резултати в краткосрочен план:**

* Залагане на годишни цели за ваксинално покритие в съответствие с националната имуназиционна програма и препоръки на Световната здравна организация. Целите да са разпределени по години с реалистични стъпки, отговарящи на нашата действителност: 15% през първата година; 25% - втората година; 35% - в подлежащите кохорти, съответстващи на средноевропейските, като част от плана за действие към Национална здрава стратегия 2020-2030.
* Регулярно проследяване за достигане на заложените цели и публично обявяване на постигнатите резултати, както и стимули за тяхното постигане на изпълнителите на здравна дейност. Една от възможностите е изравняването на заплащането за поставяне на ваксина по Национална имунизационна програма – РМШ като пилотна – с цел уеднаквяване на заплащането за поставяне на задължителни и на препоръчителни ваксини и с оглед изключителната важност за общественото здраве.
* Ангажираност на отговорните институции за информираност на таргетните групи, чрез национална информационна кампания на Министерство на здравеопазването и кампании на регионални здравни инспекции и/или кампании за информираност на подрастващите в училищата, съвместно с Министерство на образованието.
* Промотиране на модела на ваксинации през целия живот, водещи до подобрен здравен статус, намалени разходи за болнично лечение и за лекарства и по-здрава нация;

Подкрепата, визията и лидерството на Министерство на здравеопазването и на Министъра на здравеопазването е от изключително значение като проводник на политики на национално и регионално ниво: чрез национални информационни кампании, мониторинг, контрол, проследяване на резултатите спрямо заложени цели и мотивация на общопрактикуващите лекари. В ерата на иновациите осигуреният достъп до профилактика, наличие на доказани и ефективни модерни имунизационни решения е недопустимо да обричаме българските граждани и е изключително важно да ги предпазим и инвестираме в тяхното бъдеще, и то сега!

Очакваме реакция от Вас с поемане на конкретни ангажименти, отговорни лица и времеви хоризонт за достигне на поставените краткосрочни цели! В 30-дневен срок очакваме от Вас насрочване на среща с представители на Коалицията за обсъждане на предложените от нас спешни промени, както и насрочване на срещи на всяко тримесечие с Вашия екип за проследяване на прогреса и комуникация на постигнатите резултати.

С уважение,

**Членове на Коалиция HPV:**

* Проф. д-р Радка Аргирова - председател на Националния експертен борд по вирусология към БЛС, председател на Българското дружество по медицинска вирусология
* Доц. д-р Михаил Околийски - управляващ офиса на СЗО в България
* Д-р Гергана Николова - член на УС на БЛС
* Д-р Антоанета Томова - началник отделение по медицинска онкология и онкологични заболявания в гастроентерологията, Комплексен онкологичен център (КОЦ), гр. Пловдив
* Доц. д-р Йорданка Узунова - началник клиника „Педиатрия“, Болница „Лозенец“, член на Българска педиатрична асоциация
* Доц. д-р Илия Карагьозов - председател на Българската асоциация по онко-гинекология, завеждащ отделение „Дисплазия център, Оперативна гинекология и тазова хирургия“ МБАЛ и ДКЦ ВИТА
* Д-р Христиана Бацeлова – началник Хигиенно-епидемиологичен отдел, УМБАЛ „Свети Георги“ ЕАД, гр. Пловдив
* Д-р Момчил Баев - основател на Фондация „Астра Форум“”
* Проф. Ивайло Търнев - Национална мрежа на здравните медиатори, председател на фондация „Здравни проблеми на малцинствата“
* Ивайло Спасов - директор комуникация и социално развитие към УНИЦЕФ – България
* Пламена Николова - директор, „Национална мрежа за децата“
* Д-р Радосвета Стаменкова - изпълнителен директор на Българска асоциация по семейно планиране и сексуално здраве
* Доц. Христина Лебанова - Социална фармация и фармацевтично законодателство - МУ - Плевен